Su poete
A Gavino Leo

Tue non tenes binzas, no has tancas
ses poveru; in sa manna poveresa,
est sa santa e potente nobilesa
chi ti faghet sas rimas pius francas.

E cussas lassas, non pro su inare,
ca prite pagos comperat canzones
ma che fogu de sanas passiones
chi medas coros podent cunfortare.

Tottus faghent negozios e cosas
e ordint cuncurrenzias e gherras
in biddas in cittades e in serras
cun iras troppu viles e penosas.

A dogn’unu l’est pagu su terrenu
chi tribagliat, misera s’ispiga
chi dat sa terra, dura sa fatiga,
e b’hat in dogn’uccone unu velenu.

Ma tue poeta tenes s’universu
a contu tuo. Abile isplendente
sa musa tua bidet dogni gente
e arrivat a Deus cun su versu.

Inghirias sos nìnnigos sonoros
de bellos mutos, cantas dogn’isposa
pianghes dogni pena dolorosa
giughes s’isperu de tottu sos coros.

Ettet sa gherra sa oghe potente
chi faghet tremer turres e cittades
gridet su mundu santas libertades,
tue in cue poeta ses presente,

Gentile e generosu animadore
chi a sas cosas mortas pones vida;
ispiritu incorrumpiu e guida
de su mundu fascadu e dolore.